Wêreld se ‘oudste persoon’ môre in Pretoria te ruste gelêGogo Johanna Ramatse (regs) en haar Wilhelmina Phiri (97) saam met pres. Jacob Zuma. Foto: GCIS Die “wêreld se oudste persoon” word Saterdag in Pretoria begrawe nadat sy verlede week in die ouderdom van 134 oorlede is. Volgens die Gautengse departement van maatskaplike ontwikkeling het dié bejaarde vrou, Johanna Rametsi, van Hammanskraal in die verre noorde van die stad, die oudste persoon in die wêreld geword nadat die Indonesiër Saparman Sodimejo in April vanjaar in die ouderdom van 146 oorlede is. “Gogo Rametsi is op 1 Januarie 1883 in Krugersdorp aan die Wes-Rand gebore. Sy word oorleef deur twee van haar 16 kinders – haar dogters Wilhelmina Phiri (97) en Ouma Thema (79). Sy het 78 kleinkinders en 247 agterkleinkinders,” het die departement gesê. Die departement was aan die stuur van gemeenskapsinisiatiewe om vir Rametsi ŉ waardige begrafnis te reël. Die begrafnisdiens vind om 08:00 plaas in Stinkwater, Hammanskraal, in die gemeenskapsaal langs Maratola Primary School. Die stoet vertrek om 10:00 na die begraafplaas in die gemeenskap.